text: Nu kan du snart give den gas i autocamperen
  25 juni 2017 kl. 18.29
  Regeringen vil hæve den tilladte hastighed for autocampere. Det betyder, at de motoriserede campingvogne må køre 100 kilometer i timen fra nytår.
  Når tyske turister og andre, der holder ferie i deres autocamper, sætter kursen mod det foretrukne feriested, så er der udsigt til, at de kommer lidt hurtigere frem end hidtil.
  Regeringen vil hæve hastighedsbegræsningen fra 80 til 100 kilometer i timen for de autocampere, der vejer over 3,5 ton. Hastigheden gælder for motorvejskørsel.
  Hanne Hansen, Autocamperpladsen Oasen, Rømø: "Når de har fri om fredagen, og lige skal skynde sig herop, så kan det godt være en fordel"
  Den melding vækker glæde hos en af de store autocamperpladser på Rømø. Hanne Hansen er ejer af Autocamperpladsen Oasen, og hun tror på, det kan være med til at få endnu flere turister til øen.
  - Når de har fri om fredagen, og lige skal skynde sig herop, så kan det godt være en fordel, siger Hanne Hansen til TV SYD.
  De tyske turister er også glade for udsigterne, men er dog samtidig enige om, at hastigheden på motorvejen ikke er afgørende for deres valg af feriedestination.
  De nye regler er endnu ikke vedtaget i Folketinget, men regeringen forventer, at de træder i kraft fra næste år.
  